**Beszámoló Pesterzsébet Önkormányzatának**

**Kábítószerügyi Egyeztető Fóruma**

**2017. évi tevékenységéről**

**2016. áprilisában a Képviselő-testület megalakította a Pesterzsébeti KEF-et a kerületben. A pályázati forrásnak köszönhetően egy tartalmas programot tudott összeállítani és megvalósítani.**

**2017. nyarán** Budapest Főváros XX. Kerület Pesterzsébet Önkormányzatának Képviselő Testülete elfogadta a kerület Mentáhigiénés és Drogstratégiáját, melynek megalkotásában felhasználásra kerültek a KEF tapasztalatai, munkacsoporttagjainak ajánlásai.

Ahogy a kerületi drogstratégia, a KEF is három beavatkozási területen állapít meg célokat, fejlesztési irányokat.

* Egészségfejlesztés, kábítószer használat megelőzése.
* Kezelés, ellátás, felépülés.
* Kínálatcsökkentés.

Ezen belül megfogalmazunk:

* Hosszú távú célokat és feladatokat (5 év)
* Középtávú célokat és feladatokat (3 év)
* Rövidtávú célokat és feladatokat (1 év).

Így a pályázat eredménye nemcsak a megvalósult programokban mutatkozik meg rövidtávon, hanem a kerület hosszútávú drogprevenciós munkájára is hatással lesz.

1. **TEVÉKENYSÉGEK**

**2017. évben 500 000 Ft-os támogatásból valósítottuk meg a következő programokat az EMMI Szociális és Gyermekvédelmi Főigazgatóság pályázata által.**

**1.**

**Célunk volt az újonnan alakult Fórum munkáját megalapozni, működését beindítani, a tervezett tevékenységeket a kerületiekkel megismertetni. Szerettük volna érzékenyíteni a lakosságot a drogproblémában. Ennek megvalósítása érdekében két demonstrációt szerveztünk.**

**Világnapi demonstráció**

Az ENSZ Kábítószer-ellenes világnapja alkalmából 2017. június 26-án (hétfőn) 16-18 óráig tartott demonstrációt aBudapest Főváros XX. Kerület Pesterzsébet Önkormányzatának Kábítószerügyi Egyeztető Fóruma a „Kosutiban” a kerület központjában. A demonstráció célja a lakosság tájékoztatása és a figyelemfelhívás volt a témával kapcsolatban. A demonstrációban részt vett a KEF több segítője, illetve Hamar János, aki szociális munkás és addiktológiai konzultánsként több mint tíz éve foglalkozik szenvedélybeteg fiatalokkal. A szülők tájékoztatása közben a gyermekek a szervezők által hozott színezőkkel foglalhatták el magukat, illetve lufi, keksz és üdítő osztására is sor került a kicsik körében.

A demonstráció résztvevői a személyes beszélgetések mellett több száz szórólap szétosztásával tájékoztatták a lakosságot a kerületi KEF munkájáról.

**Szent István ünnep**

**2017. augusztus 19-én a Pesterzsébeti KEF demonstrációt tartott a kerületi Polgármesteri Hivatal előtt az ünnepi forgatagban, ahol sokan megfordultak.**

A demonstráció résztvevői ismételten több, mint 150 szétosztott szórólapon tájékoztatták a lakosságot a kerületi KEF megalakulásáról, működéséről, illetve hasznos információkat, telefonszámokat tartalmazó brosúrákat osztottak szét a járókelők között, azzal kapcsolatban, hogy hová fordulhatnak, ha valamilyen formában ők vagy környezetük érintetté válna a drogkérdéssel kapcsolatban.

**2.**

**Szerettünk volna a kerület szakemberei számára információkat eljuttatni a kábítószer használat aktuális problémájáról, a lehetséges segítségekről.**

**Budapest Főváros XX. Kerület Pesterzsébet Önkormányzatának Kábítószerügyi Egyeztető Fóruma „Szakmai nap”**

Budapest Főváros XX. Kerület Pesterzsébet Önkormányzatának Kábítószerügyi Egyeztető Fóruma 2017. május 17-én tartotta első szakmai napját a Csili Művelődési Központban.

Célja: A kerületi szakemberek „tudásának frissítése”, melyet a munkájuk során preventív jelleggel felhasználhatnak.

*Résztvevők*

A rendezvény nagy érdeklődésnek örvendett a szakemberek körében, 33 kerületi intézmény, civil szervezet és Egyház részvételével, összesen 61 regisztrált fővel, összesen 80 személy vett részt rajta.

A KEF munkájáról, céljairól a résztvevők a program elején kiosztott anyagban található szórólapról kaptak tájékoztatást.

*Előadások*

Ódor Terézia Pesterzsébet Önkormányzatának Kábítószerügyi Egyeztető Fóruma elnökének, valamint Kovács Eszter alpolgármester nyitóbeszédét követően a rendezvény résztvevői négy szakmai előadást hallgathattak meg napjaink szerhasználói szokásairól, kábítószereiről, prevenciós törekvésekről.

Elsőként Dr. Steinbach Zsolttól, aki az egykori Országos Pszichiátriai és Neurológiai Intézeti munkája után a Merényi Gusztáv Addiktológiai és Rehabilitációs Osztályának volt osztályvezető-helyettese. Jelenleg a Nyírő Gyula Kórház addiktológus, pszichiátere. Előadásának címe Napjaink kábítószerei volt, mely során tájékoztatást nyújtott a jelenleg piacon lévő, korábban ismeretlen, új szerekről. Miként hódítanak az új trendek, hogyan kopnak ki fokozatosan a korábban használt, mára már szinte mindenki által ismert anyagok és veszik át helyüket az úgynevezett „dizájnerdrogok”. Mi az amire mindenképpen oda kell figyelnünk szakemberként, milyen veszélyeket rejtenek ezek a folyamatosan megújuló, átalakuló, napról-napra változó szerek, illetve milyen prevenciós megoldások lehetnek megelőzésükre.

Dr. Kapitány-Fövény Máté a Nyírő Gyula Kórház – Országos Pszichiátriai ás Addiktológiai Intézet, Drogbeteg Gondozó és Prevenciós Központjának pszichológusa, a Semmelweis Egyetem Egészségtudományi Kar Addiktológia Tanszékének oktatója Mobilizált drogprevenció: egy interaktív alkalmazás bemutatása címmel tartott előadást a VoltEgySzer elnevezésű prevenciós célt szolgáló mobilapplikációról és honlapról. A projekt vezetőjeként érdekes, színes bemutatót tartott arról, hogy hogyan próbálják elérni a modern fiatalságot, illetve szüleiket.

Hamar János szociális munkás, addiktológiai konzultáns, jelenleg a Ráckeresztúri Kallódó Ifjúságot mentő misszió Drogterápiás Otthonának, valamint a Magyar Református Egyház által működtetett bentlakásos Tini Rehabilitációs Otthonának munkatársa. Előadásának címe: A megváltozott szerhasználói szokások hatása volt, mely nagyban kapcsolódott a Dr. Steinbach Zsolt által elmondottakhoz, az elméleti részt gyakorlati példákkal, ismeretekkel gyarapította, mivel János több, mint tíz éve foglalkozik szenvedélybeteg fiatalokkal. Előadását gazdagította továbbá egy volt szerhasználó fiatal, aki bemutatta életútját a függőség kialakulásától egészen a „tisztává” válásig, mely úton János és munkatársai kísérték és fontos szerepet töltöttek be.

Horváth Szabolcs rendőr alezredes, a Budapest XX-XXIII. kerületi Rendőrkapitányság Bűnügyi Osztályának Osztályvezetője, a Pesterzsébeti KEF elnökségének tagja, kínálatcsökkentési munkacsoportjának vezetője, a Drogterjesztés elleni küzdelem címmel a kerületi rendőrség munkáját mutatta be a témával kapcsolatban. A prevenció fontossága mellett, felhívta a figyelmet a civil lakosság szerepére a bűnmegelőzésben és a feltárásban, a bejelentési kötelesség fontosságára munkájuk előrehaladása érdekében.

Az előadások végén a szakemberek interaktív beszélgetés keretében válaszoltak a számukra feltett kérdésekre. A visszajelzések alapján a résztvevők számos hasznos és új információval gazdagodtak a hallottaknak köszönhetően.

Minden előadásról digitális kép és hangfelvétel készült, hogy azok a későbbiekben is visszahallgathatóak és elérhetőek legyenek az érdeklődők számára.

A szakmai nap zárásaként közös ebéddel vártuk a rendezvény vendégeit a Csili éttermében.

*Visszajelzések*

A szakmai napon részt vevők a rendezvény végén kitölthettek egy 4 kérdésből álló elégedettségi kérdőívet. Ezt a regisztrált résztvevők 66%-a (45 fő) tette meg és jutatta vissza a szervezőkhöz.

Ez alapján elmondható, hogy a kérdőívet kitöltők 53%-a (24 fő) gondolta úgy, hogy a rendezvény teljes mértékben megfelelt az előzetes elvárásaiknak, 47%-uk (21 fő) pedig jobbnak tartotta a vártnál.

Az előadásokat nagy érdeklődés fogadta, a válaszadók körének kimagaslóan tetszett Dr. Kapitány- Fövény Máté és Hamar János előadása. Hat válaszadónak azonban a rendőrségi tájékoztató tetszett legjobban.

A kérdőívet kitöltők 95,5%-a nyilatkozott úgy, hogy a szakmai nap előadásai számára érdekesek, hasznosak voltak és sok újdonság hangzott el.

Arra a kérdésre, hogy „szeretne-e a jövőben hasonló témákról hallani?”, 80%-ban (36 fő) igen választ adtak a megkérdezettek, 18%-uk (8 fő) nem adott választ és mindössze 2% (1 fő) nyilatkozott úgy, hogy nem szeretne hallani róla a jövőben.

**Tájékoztató Pesterzsébet Önkormányzatának Humán Szolgáltatások Intézménye Család- és Gyermekjóléti Szolgálatának és Központjának munkatársai számára**

Célja: szakembereink felkészültsége

A kerület szakemberei közül a Család- és Gyermekjóléti Szolgálat és Család- és Gyermekjóléti Központ dolgozói találkoznak leggyakrabban közvetlenül a drogproblémával küzdőkkel. Ezért az itt dolgozó szakember gárda számára biztosítottunk egy szakmai tájékoztató napot, hogy munkájuk során felkészülten tudjanak helyt állni. A tanácsadáson 11 fő vett részt, ahol a tanácsadó beszélt a drogproblémák mögött rejlő személyiségjegyekről, a konfliktuskezelésről, a függőség mibenlétéről, a fogyasztóvá és függővé válás kapcsolatáról, határáról. Emellett információt kaptak a munkatársak a [Ráckeresztúri Drogrehabilitációs Központ](http://drogterapia.hu/kapcsolat/) munkájáról, törekvéseikről, a dizájner drogokról és azok nem ismert hatásmechanizmusairól, kezelési lehetőségeiről, a régi drogokkal szemben, amiknek megvannak már a jól bevált kezelési eljárásai.

**Tájékoztató a kortársképzés lehetőségeiről, felelősségéről Pesterzsébet Önkormányzatának Humán Szolgáltatások Intézménye Család- és Gyermekjóléti Szolgálatának és Központjának munkatársai számára**

Célja: kortárssegítő képzés elindítása

Meghívott előadónk a kortárssegítés mibenlétét ismertette meg a munkatársakkal a két modulos képzésen. Szatmári Zoltána zuglói fiatalokkal végzett több éves saját tapasztalatait osztotta meg a kortárs segítők képzésével kapcsolatban, többek között arról, hogy hogyan lehet a fiatalokat bevonni, miként épül fel a képzés, mi is az a kortárs segítés.

**3.**

Gyakorlati prevenciós tevékenységet is szerettünk volna megvalósítani fiatalok számára a kerületben.

**Drogprevenció**

A KEF által felkért addiktológiai konzultáns tartott előadásokat a kerület középiskoláiban. A kezdeti időpont egyeztetési nehézségeket leszámítva sikeresnek mondható a prevenciós program, a gyermekek, fiatalok érdeklődőek és nagyon aktívak voltak az előadások alatt, illetve utána is.

A program fő céljai a mentális egészségre nevelés, továbbá felkészítés a függőségek, különös tekintettel a drogok okozta veszélyekre, valamint a segítőszolgálatok és a segítség formáinak bemutatása.

A drogprevenció szó a szemléletünk szerint önmagában már nem elég, hiszen a célcsoportokkal kapcsolatban már nem csak a probléma megelőzése a cél. Az irányzatunk szerint egy pozitív életszemlélet közvetítésére, illetve az erőforrások és a lehetőségek, kiaknázására kell törekedni, ezért a prevenciós előadásokban erre is törekedtünk.

A prevenciós előadások három részből álltak, elsőként egy szakmai rész következett, ahol a függőségekről beszélgettünk, ezt követően a jelenlegi droghelyzet, a veszélyek és a segítségkérés lehetőségei kerültek szóba, majd egy a célcsoporthoz hasonló életkorú felépült szenvedélybeteg adott életutat, hogyan lett függő, milyen poklokat élt meg és végül hogyan sikerült szabadulnia a szerhasználattól.

A mély, belső megosztás mindkét fél számára hasznos. Hasznos a szabadult szenvedélybetegnek, mivel minél többször tesz bizonyságot a felépüléséről, annál biztosabb lesz abban, ami vele történt és a fiataloknak lehet egy pozitív példa és bizonyság.

Az előadások végén a tanulók és a tanárok tettek fel kérdéseket a témában.

A programnak kivétel nélkül minden iskolában nagy sikere volt, a fiatalok és a tanárok aktívan részt vetek a prevencióban, érdeklődőek voltak és sokat kérdeztek. Több iskolában kértek a tanulók elérhetőséget, mert a környezetükben van olyan személy, aki segítségre szorul.

Iskolánkként közvetlenül 80 diákot értek el a prevenciós előadások.

**Kortárssegítés**

Sajnos a tervezett három hónapos kortárssegítő képzést az eredeti tervek szerint nem tudtuk megvalósítani. A bizonytalanságok, félelmek miatt, ami a pályázati elbírálási döntések, támogatás utalása miatt kialakultak, késleltették és meghiúsították a prevenciós program beindulását. A kortárssegítő képzés „toborzását” ebben a folyamatban terveztük meg. A prevenciós előadások azonban nem januárban, hanem áprilisban indultak, ezért nem volt elég idő a fiatalok elérésére. Június 2-án azonban még sikerült azzal a 16 fő fiatallal, akik a tavasz folyamán kedvet éreztek ehhez a munkához egy egynapos találkozót megszervezni. Ezen az alkalmon találkozhattak a felelősségvállalással, a támogatás típusaival, lehetőségeivel.

Nagyon szeretnénk a tervezett programot bepótolni, a fiatalokkal a kapcsolatot megtartani, továbbiakban is támogatni őket.

**Drogprevenció a nyári táborban**

Célja: a szakellátás szélén állók prevenciója

Pesterzsébet Önkormányzatának Humán Szolgáltatások Intézménye Gyermekek Átmeneti Otthona nyári tábort szervezett a „szakellátás kapujában álló” bentlakó gyermekek számára, illetve néhány kerületi hátrányos helyzetben lévő fiatal számára. Szerettük volna a drogproblémát nem szó nélkül hagyni az együtt töltött idő alatt. Ezen a helyszínen, ebben a formában kicsit kötetlenebb módon, fesztelenebbül tudtak a fiatalok a témáról beszélgetni, mint az iskolai körülmények között. Az előadás során a fiatalok az életből vett példákon keresztül ismerhették meg a napjainkban piacon lévő kábítószerek káros hatásait, a pozitív élménnyel kecsegtető drogok használatának valós következményeit. Végül interaktív beszélgetés keretében szabadon feltehették kérdéseiket és elmesélhették élményeiket a témával kapcsolatban a résztvevő diákok.

**4.**

A kerületi KEF célkitűzése volt, hogy a fiataloktól konkrét, időszerű információkat, adatokat kapjon a kábítószer-fogyasztásról, illetve egyéb szenvedélybetegségek jelenlétéről. Ezen információkat arra kívánjuk felhasználni, hogy célzott, megalapozott tevékenységeket alakíthasson ki a kerület a veszélyeztetettek számára.

**Iskolai kérdőíves felmérés**

Célja: helyzet felmérés

A Budapest Főváros XX. kerület Pesterzsébet Önkormányzatának Kábítószerügyi Egyeztető Fóruma 2017-ben négy középiskolában mérte fel a tanulók dohányzással, alkohol- és kábítószer-fogyasztással kapcsolatos ismereteit. A kerületi Mentálhigiénés és Drogstratégia részét képező kérdőív kérdései a családi körülményekre, életvitelre, a káros szenvedélyekkel kapcsolatos szokásokra terjedtek ki.

A felmérés során 342 fiatal töltötte ki a kérdőívet, melyből 126 fő fiú és 216 fő lány.

A megkérdezettek 9-11. osztályosok, 15-20 éves korú fiatalok.

A kérdőívet kitöltők közül 149 fő rendszeresen sportol, míg 183 fő nem folytat sport tevékenységet, 10 fő pedig nem válaszolt a kérdésre.

Sajnos nem jelenik meg összefüggés a dohányzás és a sportolás kapcsolatában, tehát a rendszeres sportolók között ugyanolyan arányban találunk rendszeres dohányzókat, mint a nem sportolók között. A rendszeresen sportolók között a drogot kipróbálók aránya megegyezik a teljes minta arányával.

156 fő biztosan kipróbálta a cigarettát, de rendszeresen a fiatalok 27%-a (94 fő) dohányzik. A sajnálatos tény, hogy ebből 25 fő 16 éves vagy annál fiatalabb. Minden nap 66 fő dohányzik, ebből is 21 fő 16 éves.

6 fiatal (17-18 évesek, 5 fiú 1 lány) jelezte, hogy naponta fogyaszt alkoholt, az egyik 18 éves fiú több, mint 2 éve.

A drogokat a fiatalok közül szinte mindenki ismeri, hallott róla, tehát az ismereteket nem ezen a területen szükséges bővíteni. 278 fő (81 %) az iskolában halott információkat, 241 fő az internet segítségével szerzett tudást, de 8 főt azonban kizárólag a barátai tájékoztatták.

A fiatalok között 51 fő (15 %) nyilatkozta azt, hogy próbált már ki drogot, míg a megkérdezettek felének (172 személy) ismeretségi körében van olyan, aki már próbált ki kábítószert. Akinek van rendszeres szerhasználó barátja, a saját drogélmény több, mint 50% százalék. A drogot kipróbálók 84 %-a fogyaszt alkoholt rendszeresen.

Kevés olyan válaszadó volt, aki a droggal kapcsolatos kérdésre nem adott egyértelmű választ vagy kihagyta, vicces megjegyzést tett rá. Azon fiatalok, akiket a szülei egy rossz érdemjegyért megvernek (4 fő), kivétel nélkül ebbe a kategóriába tartoznak.

16 fiatal (5%) válaszolta azt, hogy rendszeresen fogyaszt valamilyen tudatmódosító szert. Közülük 8 fő az, aki Marihuánát, 6 fő Biofüvet, 4-en Ecstasyt, 2 fő speedet használ. 1-1 fő válaszolta a gombát, spurit, illetve a kokaint és LSD-t.

Arra a kérdésre, hogy „Van-e olyan számodra hiteles személy, akinek a fent említett témákban elfogadod a véleményét, akihez bizalommal fordulsz?” a válaszadó 342 főből, kevesebb, mint a fele, 136 fő jelölte meg a válaszai között szüleit is. 52-en válaszolták tartalmilag azt, hogy nincs ilyen személy.

5 fő használ drogot hetente. Egyikük sem sportol rendszeresen. Ők mindannyian naponta dohányoznak és legalább havonta fogyasztanak alkoholt minimum egy éve. Egy fiú, a lányok közül pedig ketten 16 évesek.

**5.**

A kerületi Rendőrkapitányság, az Önkormányzati Rendészet és a Polgárőrség közös járőr szolgálata a gyermek intézmények (Bölcsődék, óvodák, iskolák) környékén időszakos, illetve tanév végén rendszeres volt.

Célja: preventív jelleggel a kábítószer használat megelőzése, illetve a kínálatcsökkentés, valamint közlekedésbiztonsági és a balesetmegelőzés.

**6.**

Az utcai megkereső tevékenységet a kerületben a Keresztény Advent Közösség Szociális Szolgálata, illetve a Család- és Gyermekjóléti Központ utcai szociális munkása látja el.

A tevékenységük során az utcán talált hajléktalan emberek és fiatalok ellátásában, további segítség igénybevételében együttműködtek. Jelzésekre közös bejáráson vettek részt.

**Tevékenységünk egy része kiterjedt a lakosság egészére, összpontosítottunk a szakembereink tájékoztatására és figyelmet fordítottunk a fiatalok drogmegelőzésére.**

**A pályázathoz szükséges önrészt Pesterzsébet Önkormányzata biztosította. A Polgármesteri Hivatal és a Humán Szolgáltatások Intézményének munkatársai szervezői, koordinátori feladataikat meglévő feladataik mellett végezték.**

1. **MŰKÖDÉS**

A Pesterzsébeti KEF elnökségének tagjai:

Juhász Lajosné Alpolgármester

Kovács Eszter Alpolgármester

Nemesné Németh Judit önkormányzati képviselő

Ódor Terézia HSZI szakmai vezető

Szakali Tibor HSZI szakmai vezető

Az elnökség tagjai az elnökségi üléseken szinte minden alkalommal teljes létszámban jelen voltak, többször képviseltették magukat munkacsoport üléseken, aktívan járultak hozzá a Fórum működéséhez.

A Pesterzsébeti KEF elnökségi és munkacsoport ülései:

**2017.02.01. Elnökségi ülés**

Téma:

* Ódor Terézia beszámolója a Józsefvárosi KEF által szervezett regionális konferenciáról.
* Éves munkaterv megbeszélése.
* Horváth Szabolcs, új tag bemutatása.

8 fő vett részt az ülésen, az Önkormányzat részéről, a XX-XXIII. kerület Rendőrkapitányság, valamint a HSZI.

**2017.04.26. Prevenciós munkacsoport**

Téma:

* Tavalyi program megvalósulása a játszótéren.
* Célcsoportok, színtér meghatározása, kiválasztása.
* Pályázathoz kérdőív készítése, kitöltése.
* Roma Nemzetiségi Önkormányzat
* Szakmai nap május 17.
* Pince Ifjúsági Klub újraépítése.
* Pályázat a 2. félévben.

10 fő volt jelen, köztük az Önkormányzat, házi gyermekorvosok, a HSZI Család- és Gyermekjóléti Szolgálat és Központ több tagja és a Pesterzsébeti Roma Nemzetiségi Önkormányzat

**2017.04.27. Kínálatcsökkentő munkacsoport**

Téma:

* Folyamatban lévő pályázatok.
* Kérdőív kerületi diákoknak.
* Drogstratégia elfogadása a testület által.
* Szoros kapcsolattartás a rendőrséggel.
* Nyitott pályázati lehetőségek szeptembertől.
* SZTK, háziorvosok elérése.
* KEF munkacsoport tagok közötti együttműködési szerződés.

9 fő részvételével került megtartásra az ülés, jelen volt az Önkormányzat több tagja, a XX-XXIII. kerület Rendőrkapitányság és a HSZI.

**2017.05.02. Elnökségi ülés**

Téma:

* Munkacsoport vezetők, Prevenciósé Szakali Tibor, Kínálat csökkentőé Horváth Szabolcs.
* Munkacsoportok feladata.
* Folyamatban lévő szervezési feladatok.

A 6 jelenlévő közül képviselte magát az Önkormányzat, illetve a HSZI.

**2017.06.06. Kínálatcsökkentő munkacsoport**

Téma:

* Drogstratégia

6 fő vett részt, az Önkormányzat, a HSZI, a XX-XXIII. kerület Rendőrkapitánysága, Polgárőrség.

**2017.06.12. Prevenciós munkacsoport**

Téma:

* Drogstratégia

11 fő közül többen képviselték az Önkormányzatot, a HSZI-t és a Család- és Gyermekjóléti Központot, jelen volt a XX-XXIII. kerület Rendőrkapitánysága, házi gyermekorvos, Hamar János addiktológiai konzultáns és a KLIK képviselője.

**2017.06.15. Elnökségi ülés**

Téma:

* Drogstratégia

6 fő volt jelen, köztük az Önkormányzat, a HSZI, valamint a XX-XXIII. kerület Rendőrkapitányság képviselője.

**2017.10.27. Elnökségi ülés**

Téma:

* Pályázat

7 fő volt jelen, köztük az Önkormányzat, a HSZI, valamint a XX-XXIII. kerület Rendőrkapitányság képviselője.

**2017.11.29. Munkacsoportok ülése**

Téma:

* Hírlevél
* Benyújtott pályázatok
* Honlap
* Logó pályázat
* Tervezett csoportok, prevenciós előadások

7 fő részvételével került megrendezésre az ülés, jelen volt az Önkormányzat több tagja, a HSZI, a Család- és Gyermekjóléti Központ, gyermek háziorvos, a Külső-Pesti Tankerületi Központ, valamint Hamar János addiktológiai konzultáns.

A KEF munkacsoport tagjaival együttműködési megállapodásokat írt alá az év folyamán.

Jelenlegi aktívan részt vevő szervezetek közül még nem mindenki írta alá az Együttműködési Megállapodást, de annak ellenére részt vesznek a Fórum munkájában.

A jövőben még több kerületi szervezet bevonását kell elérnünk, hogy a Fórum hatékonyságát növelni tudjuk. Az ő megszólításuk, elérésük fontos, hogy céljainkat a Kábítószer elleni küzdelemben hatékonyabban tudjuk elérni.

**Az EMMI pályázatában vállalt céloknak és feladatoknak sikeresen meg tudtunk felelni.**

1. **KERÜLETI MENTÁLHIGIÉNÉS ÉS DROGRTRATÉGIA MEGVALÓSULÁSA**

A Fórum munkássága a következő pontokon követi a Drogstratégia rövidtávú iránymutatását, megalakulásának évében:

## Egészségfejlesztés, kábítószer használat megelőzése

Rövidtávú célok:

* KEF - en belüli információáramlás elősegítése - **A rendszeres találkozásokon túl az év végén beinduló hírlevelek is ennek megvalósulását szolgálják**.
* A helyi médiában való rendszeres megjelenés, informálás a „drogalternatívát jelentő” szabadidős programokról. - **A helyi média rendszeresen ad hírt a kerületi sportolási lehetőségekről, fiatalok eredményeiről, az iskolákban zajló kiegészítő tevékenységekről.**

Rövidtávú feladatok:

* Kerületi helyzetfelmérés készítése kérdőíves formában a Nemzeti Drogellenes Stratégia 2013-2020. felhasználásával kidolgozott kérdőív segítségével, melynek célja, hogy az Önkormányzat (KEF) átfogó képet kapjon arról, hogy a kerületi diákok életében milyen szinten vannak jelen a drogok, az alkohol és a dohányzás. Fontosnak tartjuk, hogy tisztában legyünk kerületünk „fertőzöttségével”, annak érdekében, hogy olyan programokat tudjunk kidolgozni, amelyek a megjelenő szükségletekre reagálnak. – **A tevékenységeink között közel 350 fő lekérdezésére került sor. A felmérés 2018-ban folytatódik.**

## Kezelés, ellátás, felépülés

Rövidtávú célok:

* KEF megismertetése a lakossággal és a kerületi szakemberekkel. – **A Kosutiban szervezett Világnapi demonstráció, a Szent István napi rendezvényen való részvétel a KEF működésének megismertetését szolgálta. A kerületi szakemberek megtalálása, felkeresése a folyamatos feladatok közé tartozik.**
* Drog problémával kapcsolatos információk összegyűjtése a célzottabb segítségnyújtás érdekében a droghasználók és hozzátartozóik, valamint a velük foglalkozó szakemberek számára. **Elkezdődött a kerületi információk begyűjtése.**
* A kerületben már működő utcai megkereső programok érjék el a kallódó, csellengő fiatal, illetve hajléktalan droghasználókat is. - **A Keresztény Advent Közösség Szociális Szolgálata Alapítvány bevonását kezdeményeztük a KEF munkájába.**

Rövidtávú feladatok:

* KEF szórólap készítése. **- A KEF tevékenységét ismertető szórólap elkészült, rendezvényeken és segítő intézményekben elérhető.**
* Konferenciák, képzések szervezése szakemberek számára.
* Tájékoztató előadások kerületi lakosok számára.

**2017. májusában került megrendezésre, kerületi szakemberek és érdeklődő lakosok számára az első szakmai nap.**

## Kínálatcsökkentés

Rövidtávú célok:

* Felhívni a figyelmet a témával kapcsolatos veszélyekre a helyi média segítségével. **A KEF elnökével, illetve a XX-XIII. Kerületi Kapitányságvezető Asszonyával készült riport a témában a helyi televízióban.**

Rövid távú feladatok:

* Jelzés alapján időszakos kampányszerű jelenlét szervezése az iskolák környékén. **Tanév kezdetén a jelenlét biztosított volt.**
* Előadások tartása a fiatalok számára. – **A rendőrség munkatársai a kerületi iskolákban preventív céllal rendszeresen jelen vannak.**
* A rendőrség a KEF beszámolójához minden évben tájékoztatást adjon, statisztikai adatokat küldjön a Pesterzsébeten a drogfogyasztással összefüggő felderítő, kezelésbe irányító nyomozati tevékenységéről.

***Cselekvési tervben megfogalmazottak alapján***

**Közösség, együttműködés**

Rövidtávú célok:

* Az aktív együttműködés alapjainak megteremtése, a tagok közötti információcsere minőségi javulása, mindennapi szakmai kapcsolat. – **Kialakítás elkezdődött.**

Középtávú célok:

* A KEF működésének anyagi feltételeinek biztosítása. **2018-évre a Képviselő Testület által biztosított 2 millió forint a tevékenység alapját biztosítani tudja.**

Megvalósult intézkedések:

* Család- és Gyermekjóléti Központon keresztül – csellengő fiatalok számára foglalkozások tartása – folyamatosan;
* Rendszeres részvétel biztosítása a KEF Konferencián a kerületi KEF-nek;
* Az Önkormányzat törekedjen a KEF működése, működtetése, szakmai céljainak elérése és a Mentálhigiénés és Drogstratégia cselekvési tervében megfogalmazottak megvalósulása érdekében pályázati forrásból forrást teremteni; - **pályázati önrészt az önkormányzat biztosítja;**
* Mentálhigiénés és pszichológiai tanácsadás - egyéni, családi és párkapcsolati - segítségnyújtás legyen továbbra is a Család- és Gyermekjóléti Központban;
* A Család- és Gyermekjóléti Központ a Rendőrség szakembereinek szakmai irányításával a veszélyeztetett fiatal korosztály részére szervezzen bűnmegelőzési programokat;
* A kerületi rendezvényeken - Egészség napok, Bűnmegelőzési nap stb.- rendszeresen jelen legyen a KEF, hogy a helyi társadalom megismerje, elfogadja tevékenységét, és bekapcsolódhasson munkájukba;
* A Család- és Gyermekjóléti Központ színes programjaival (pl.: a Sétatér klub, kiránduló és egyéb csoportok) a jövőben is kovácsolja közösséggé a betérő fiatalokat, felnőtteket.

**Prevenció I. (egészségmegőrzés – betegségmegelőzés) – Oktatási-Nevelési intézmények**

Rövidtávú célok:

* Minden kerületi közép- és általános iskolában legyen jelen drogprevenció, és elérhető prevenciós szakember. – **2017-ben 4 középiskolában biztosítottunk prevenciós tanácsadást.**

Megvalósult intézkedések:

* A kerületi nevelési és oktatási intézményekben évek óta rendszeresen jelen lévő egészségnevelési drog-megelőzési programok, mint pl.: a rendőrség DADA programja folyamatos legyen, erősödjön.
* A kerületünk területén működő általános iskolákban az Iskola Rendőre feladatok ellátását a körzeti megbízotti állomány továbbra is lássa el. A program részeként tartsanak fenn kapcsolatot az iskolák vezetőivel, tartsanak fogadóórákat a szülők részére, vegyenek részt az iskolai rendezvényeken, az alsó tagozatos gyermekeknek tartsanak előadást az Ovizsaru program során megtanultakra alapozva. – **A XX. és XIII. kerületi Rendőrkapitányság illetékes munkatársai a 2017-es évben rendszeres kapcsolatot tartottak a kerületi iskolák vezetésével, részt vettek rendezvényeiken (farsang, nyílt nap, családi nap).**
* A tanévek kezdetén a rendőrség mérje fel a közlekedési és bűnügyi szempontból veszélyeztetett iskolákat, és a tapasztalatok alapján szeptemberben a reggeli iskolakezdésnél legyenek jelen a polgárőrséggel és az Önkormányzati Rendészekkel közösen. –  **A kerületi rendőrség munkatársai 2017-ben az általános iskolákban rendőri jelenlétet biztosítottak az évnyitó ünnepségeken.**
* Az Ovi-Zsaru prevenciós program keretein belül a rendőrség keresse meg az intézményeket a programba történő bevonás céljából. A program keretében tartsanak előadásokat a nagycsoportos gyermekek részére, szervezzenek látogatásokat a rendőrkapitányságra, vegyenek részt az óvoda által szervezett rendezvényeken. Továbbá tartsanak kapcsolatot a gyermekorvosokkal és a Védőnői Szolgálattal. –  **Az Ovi-Zsaru prevenciós programban 2017-ben 15 óvoda vett részt.**
* A rendőrség bűnmegelőzési koordinátora és tanácsadója továbbra is tartson kapcsolatot az oktatási intézményekkel. Kiemelten foglalkozzanak az általános iskolák felső tagozataival és a középiskolákkal. Szorosan működjenek együtt a gyámhivatalokkal, és a Család- és Gyermekjóléti Központtal, Védőnői Hálózattal. Prevenciós előadásokat tartson a diákok, pedagógusok részére, szülői értekezleteken tájékoztassa a szülőket a programban foglaltakról, tartson fogadóórákat. Emellett segítse az iskola rendőreinek munkáját.
* A rendőrség tekintse kiemelt feladatnak a bűnmegelőzési előadások szervezését a kerület oktatási intézményeiben. A gyermek- és fiatalkorúak áldozattá, illetve bűnelkövetővé válásáról, valamint a középiskolák végzősei részére a párkapcsolati erőszakról, drogtémában is halljanak előadásokat, ahol feltehetik ezzel kapcsolatos kérdéseiket. –  **A Rendőrkapitányság munkatársai az évben 14 iskolában, több mint 200 órában tartottak előadásokat.**

**Prevenció II. - Ifjúság, szabadidő, média**

Rövidtávú célok:

* A helyi médiában rendszeresen jelenjenek meg információk a szabadidős programokról. - **A helyi média rendszeresen ad hírt a kerületi sportolási lehetőségekről, fiatalok eredményeiről, az iskolákban zajló kiegészítő tevékenységekről.**

Megvalósult intézkedések:

* Alkalomtól függően jelenjenek meg információk a drogprevencióról a helyi médiában. Az Önkormányzat honlapján rendszeres tájékoztatás legyen. – **A KEF programjairól mind az írott, mind az elektronikus sajtóban jelent meg cikk.**
* A Család- és Gyermekjóléti Központ és Pince Ifjúsági Klub programjai a pesterzsébeti lakosság számára továbbra is ingyenesek legyenek.
* A Család- és Gyermekjóléti Központ és Pince Ifjúsági Klub biztosítson infrastrukturális hátteret közösségi csoportok számára.
* 2013-tól működő Erzsébet tábor keretén belül a Család- és Gyermekjóléti Központ kerületi gyermekkel való részvétele a programokon.
* A fővárosban a hajléktalan emberekkel végzett utcai munka koordinációját a Menhely Alapítvány Diszpécser Központja látja el. Kerületünkben az utcai megkereső szociális munkát a KERAK (Keresztény Advent Közösség Szociális Szolgálata Alapítvány) munkatársain keresztül továbbra is lássuk el.
* A Család- és Gyermekjóléti Központ az utcai és lakótelepi szociális munkát kallódó, csellengő gyermekeknél lássa el.
* „A Család- és Gyermekjóléti Központ utcai szociális munka keretében biztosítja a magatartásával testi, lelki, értelmi fejlődését veszélyeztető, a szabadidejét az utcán töltő, kallódó, csellengő gyermek speciális segítését, illetve a lakóhelyéről önkényesen eltávozó, vagy gondozója által a lakásból kitett, ellátás és felügyelet nélkül maradó gyermek felkutatását, lakóhelyére történő visszakerülésének elősegítését, szükség esetén átmeneti gondozásának vagy gyermekvédelmi gondoskodásban részesítésének kezdeményezését.” A Család- és Gyermekjóléti Központ az érintett gyermekek lakókörnyezetében, az általuk látogatott helyeken vagy a saját szolgálatában szervezi a gyermekeknek szóló, beilleszkedésüket, szabadidejük hasznos eltöltését segítő programokat, amelyekbe lehetőség szerint a gyermek családját is bevonja.
* Rendszeres kapcsolattartás a helyi médiával (TV, Helyi Téma stb). **Az év folyamán a kerületi drogproblémáról, illetve a KEF tevékenységéről három riport készült a helyi televízió által.**
* Tájékoztatási lehetőség biztosítása olyan iskolán kívüli programokról, melyek segítik a szabadidő hasznos és értékes eltöltését (művészeti csoportok, Csili Művelődési Központ és könyvtár programjai, kiránduló csoportok, egyházi programok).

**Kínálatcsökkentés**

Rövidtávú célok:

* Az önkormányzati rendészet és a polgárőrség aktívabban kapcsolódjon be az információáramlásba. Jelzés alapján rendszeres legyen a rendészeti jelenlét az iskoláknál az órák végeztével.

Megvalósult intézkedések:

* A kerületi Rendőrkapitányság és az Önkormányzati Rendészet között az együttműködés továbbra is akadálymentes legyen. A járőrök továbbra is figyeljenek a hajléktalanokra, az illegális szemétlerakó helyekre, a drog terjesztésére alkalmas helyekre, az engedély nélküli árusokra. – **Az együttműködésről a KEF munkacsoport ülésein is szó esett. A Rendőrkapitányság évek óta eredményesen működik együtt az illetékességi területén működő polgárőr szervezetekkel. Az önkormányzatok Rendészeti Osztályaival 2014. óta fennálló együttműködési megállapodás alapján közös szolgálatot láttak el a 2017-es évben is.**
* A tanuló ifjúság védelmében, a tanév során több általános iskola előtt időszakosan legyen a rendőri, polgárőri, illetve az Önkormányzati Rendészeti jelenlét a tanítás kezdetekor és befejezésekor.
* Az iskolaév kezdetekor és a végéhez közeledve az önkormányzati rendészek nagy figyelmet fordítsanak az iskolák környékének biztonságára. A helyszíneken ügyeljenek a közlekedőkre, átkelőkre, jelenlétükkel elriasztják a bűnözőket, drogterjesztőket.
* A rendőrség továbbra is nagy hangsúlyt fektessen a kábítószer terjesztőkkel kapcsolatos bűnüldözői tevékenységre. – **A 2017. évben a XX. és XIII. kerületi Rendőrkapitányság fokozta felderítő tevékenységét a kábítószerrel kapcsolatos bűncselekményeket, azon belül is a kábítószer-kereskedelem bűncselekményét illetően. Több esetben számoltak fel kábítószer terjesztőket, főként lakossági bejelentés alapján. A kábítószerrel kapcsolatos bűncselekmények felderítettségi mutatója 2017-ben 50 %-os.**
* A lakosság tájékoztatása a bűncselekménnyel kapcsolatos bejelentési csatornákról (telefon tanú), melyen akár anonim módom megtehető a bejelentés. **– KEF segítőiről és a rendőrségi csatornákról közös szórólap készült.**

**Kezelés, ellátás, ártalomcsökkentés**

Megvalósult intézkedések:

* A helyi drogproblémával küzdők kezelése, ellátása során a megfelelő kezelési rendszerbe való irányítás.
* A Pince Ifjúsági Klub további működtetése.
* Az Igazságügyi Hivatal Pártfogói Felügyelői Szolgálat és a Humán Szolgáltatások Intézménye Család- és Gyermekjóléti Központ között létrejött már működő élő kapcsolat fenntartása.

**Áttekintettük a Drogstratégiában megvalósított és az előttünk álló feladatokat és ennek mentén a KEF összeállította a következő év programját. Ennek megvalósítása érdekben három pályázatot adtunk be, mindháromban nyertünk.**

**2018-évre a KEF a tervezett tevékenységére, közel 7 millió forint minisztériumi támogatással egészíti ki a helyi forrásokat, melynek segítségével a Drogstratégia rövid távú céljainak megvalósítását kívánjuk elősegíteni.**

Budapest, 2018-03-21.

**Ódor Terézia** **Schmidtné Buda Andrea**

Budapest Főváros XX. Kerület Budapest Főváros XX. Kerület

Pesterzsébet Önkormányzatának Polgármesteri Hivatal

Kábítószerügyi Egyeztető Fóruma Közművelődési, Egészségügyi

elnök Szociális Osztály

osztályvezető